Sākot ar 7. augustu, Citadele un SEB banku klienti varēs daudz ērtāk veikt maksājumus draugiem, tuviniekiem un kolēģiem, izmantojot tikai tālruņa numuru. Norēķināties turpmāk būs tikpat vienkārši kā nosūtīt SMS. Lai izmantotu jauno pakalpojumu, atliek vien reģistrēties Latvijas Bankas izveidotajā un uzturētajā Zibsaišu reģistrā. Citadele un SEB ir pirmās bankas Latvijā, kas uzsākušas šī reģistra praktisku izmantošanu.
Bankas klientam iekļaujot savu numuru Zibsaišu reģistrā ar mobilās lietotnes palīdzību, konta numurs tiek piesaistīts tālruņa numuram. Līdz ar to turpmāk, pārskaitot naudu uz šo tālruņa numuru, summa nonāks attiecīgajā kontā.
"Pie jaunā risinājuma esam strādājuši nepilnu gadu. Ar šo inovāciju Citadele sper nākamo soli tuvāk mērķim saviem klientiem padarīt personīgo finanšu pārvaldību vēl ērtāku un vienkāršāku. Nākotnē, iespējams, varēsim veikt maksājumus uz telefona numuru visā Eiropā (tam nepieciešams Latvijas Bankas Zibsaišu reģistra savienojums ar citiem līdzīgiem Eiropas reģistriem), kā arī maksāt juridiskai personai. Šobrīd pakalpojums pieejams tikai privātpersonu norēķiniem," stāsta Mārtiņš Bērziņš, Citadeles E-biznesa daļas vadītājs.
Inovatīvais pakalpojums iespējams, pateicoties Latvijas Bankas jaunajam papildu servisam – Zibsaišu reģistram. Šī reģistra lietotāji ir kredītiestādes un maksājumu pakalpojumu sniedzēji, kuri savukārt piedāvā saviem klientiem veikt maksājumus, neievadot saņēmēja konta numuru. Pietiek tikai izvēlēties maksājuma saņēmēju tālruņa kontaktpersonu sarakstā. Vienam mobilā tālruņa numuram var tikt piesaistīts tikai viens konta numurs, savukārt konta numurs var tikt piesaistīts vairākiem mobilā tālruņa numuriem.
"Esam gandarīti, ka zibmaksājumi turpmāk varēs noritēt sekundē ne tikai starp bankām, bet arī klienta pusē – maksājuma sagatavošana būs iespējama tik ātri un vienkārši kā piezvanīt. Nākotnē Latvijas Bankas veidoto Zibsaišu reģistru varēs izmantot arī citu identifikatoru, piemēram, sociālā tīkla, tiešsaistes ziņapmaiņas, maksājumu kartes vai identifikācijas kartes sasaistei ar konta numuru," saka Harijs Ozols, Latvijas Bankas valdes loceklis.
Divu gadu laikā kopš Latvijas Banka ir ieviesusi un uztur zibmaksājumu infrastruktūru, tajā ir veikts jau 5.1 miljons zibmaksājumu 1 miljarda eiro apjomā. Zibmaksājumi ir zibenīgi ātri naudas pārskaitījumi, kas darbojas katru dienu jebkurā diennakts laikā un nav atkarīgi no kredītiestāžu darba laika. Piemēram, šajās Jāņu brīvdienās (22. – 24. jūnijā) Latvijas Bankas zibmaksājumu infrastruktūrā veikti 20 000 zibmaksājumi 2 miljonu eiro apjomā.
Šobrīd zibmaksājumi Latvijā pieejami Citadeles, SEB un Swedbank klientiem.